钦定古今图书集成/历象汇编/历法典/第076卷 > 管窥集要 > 释火西流
## 钦定古今图书集成/历象汇编/历法典/第076卷 > 管窥集要 > 释火西流

哀公十二年经书“冬十二月螽”，仲尼以为火伏而后
蛰者毕，今火犹西流，司历过也。杜预注云：周十二月，
今之十月，是岁失置一闰，误以九月为十月也，故有
螽。刘歆《历谱》云：“以建申流火之月为建亥，司历误以
七月为十月也。”张晏注《班志》云：“当八月建酉，而司历
误以八月为十月，再失闰也。”杜预谓九月误为十月，
则一失闰。张晏又谓“八月”误为十月，则再失闰。刘歆
谓“七月”误为十月，则三失闰。三者之说何如哉？按仲
尼之言曰：“火伏而后蛰者毕。”今火犹西流，司历过也。
夫大火，心星也。心星伏而入北方，则十月也。心星犹
西流而未入北方，则犹九月也。刘歆知七月流火而
不知大火，八月亦谓之西流也；张晏知八月流火，而
不知九月犹西流也。火犹西流，蛰虫未毕伏，以九月
为十月明矣。以九月为十月，则失一闰晓然矣。杜预
之言是，歆、晏之言非也。杜预《长历》以刘歆《三统历》最
疏，其谓是欤？张晏误以襄公二十七年再失闰之事
而释此也？一行议历亦云：“以九月为十月。鲁自文公
不知朔，至哀公凡百”馀年，莫能正历，其为失闰多矣。
故《春秋》日食甲乙者三十四，而刘歆《三统历》惟一食，
杜预以此知其历术，此诸家最疏也。杜预推《春秋》之
传，详且审矣，然闰月相距，近则十馀月，远则七十馀
月，一行又何复以此讥杜预之谬失？《春秋》假日月以
定历数，故合朔先天，则经书“日食”以纠之；中气后天，
则传《书》“南至”以明之。后人推究，何以纷纷而无定论
也。